Симулација климатског деловања: Борци за климатску правду

****

За: Главни преговарачи бораца за климатску правду

Наслов: Припрема за Самит о климатским променама

Добро дошли на Самит о климатским променама. Генерални секретар УН-а позвао је вас и лидере свих релевантних заинтересованих страна на сарадњу у циљу успешног решавања климатских промена. Генерални секретар је у позиву истакао да: „Јесте да губимо у трци са климатском кризом, али то је трка коју можемо добити ... Најпоузданија научна истраживања ... говоре нам да ће свако повећање температуре за 1,5 °C у великој мери и неповратно нашкодити екосистемима који нас подупиру ... Али наука нам такође говори да није прекасно. Ми то можемо ... Али то ће захтевати суштинске промене у свим аспектима друштва — у начину на који узгајамо храну, користимо земљиште, гориво у саобраћају и начину на који одржавамо економије ... Ако делујемо заједно, нећемо занемарити ниједан од њих.”

Циљ овог самита је да се направи план како да глобално загревање не прелази нивое из прединдустријског раздобља за више од 2 °C [3,6 °F] и да се тежи бројци од 1,5 °C [2,7 °F], што су међународни циљеви зацртани у Париском споразуму о климатским променама. Научни докази су јасни: загревање изнад овог нивоа имаће катастрофалне и непоправљиве утицаје на здравље, благостање и животе људи из свих држава.

Вашу групу чине увелико етаблиране организације за очување животне средине и новији покрети које предводе млади, при чему су и једни и други укључили милионе људи широм света. У вашој групи такође су и представници најугроженијих заједница, попут малих острвских народа и домородаца, који су први на удару климатских промена и чија способност напретка или чак опстанка зависи од ограничавања глобалног загревања на 1,5 °C изнад нивоа у прединдустријском раздобљу. Ви говорите у име будућности, у име сиромашних и најугроженијих људи на свету.

Приоритети ваше политике побројани су у наставку. Међутим, можете предложити или поништити било коју од расположивих политика.

1. Ограничити загревање што је више могуће на ниво испод 2 °C и близу 1,5 °C. У свету с повећањем температуре од 2 °C и даље ће бити озбиљних последица на данашње младе нараштаје и угрожене популације, оне који су у најмањој мери допринели климатским променама, а биће више погођени екстремним климатским непогодама, порастом поплава, суша и топлотних таласа и кризом јавног здравља. Склапање најчвршћег могућег споразума о смањењу емисије гасова с ефектом стаклене баште (GHG) у најскоријем могућем року ублажиће утицаје на становнике држава у развоју, аутохтоно становништво, сиромашне и младе.
2. Доћи до 100% обновљиве енергије у најскоријем могућем року путем високих цена угљеника, субвенција за обновљивe изворе енергије и пореза на фосилна горива. Емисије фосилних горива (угаљ, нафта, природни гас) највише доприносе климатским променама. Свет мора хитно да смањи извлачење фосилних горива и задржи угљеник под земљом. Економисти се слажу да је одређивање цене емисија угљен-диоксида (CO2) на основу њихових еколошких и социјалних трошкова (знатно више од 50 долара по тони CO2) најбољи начин за смањење глобалних емисија. Такође, можете размотрити субвенционисање обновљивих извора енергије и/или опорезивање и регулисање угља, нафте и природног гаса.
3. Смањити крчење шума. Светске шуме су озбиљно угрожене. Крчење шума је тренутно узрок око 15% емисија гасова с ефектом стаклене баште. Радити на заштити преосталих шума и људи који живе у њима или зависе од њих, укључујући аутохтоно становништво. Заштита шума уједно је и заштита извора слатке воде, природних ресурса и биодиверзитета.
4. **Обратите пажњу на радње које угрожавају глобалну производњу хране и права над земљиштем.** Опсежно спровођење политика попут пошумљавања, биогорива и метода уклањања угљеника, попут биоенергије са задржавањем и складиштењем угљеника (BECCS), захтеваће велике површине земљишта, што би могло да угрози производњу хране и протера аутохтоно становништво и сиромашне људе из њихових домова. Имајте у виду земљиште потребно за сваку од наведених политика.
5. Лобирати за ревносно деловање код других група. Као независни активисти, не дугујете ништа интересним групама. Али немате много моћи у поређењу с владама и индустријом фосилног горива. Индустрија фосилног горива ће покушати да вас и људе које представљате маргинализује као наивне и необавештене. Покушаће да баце сумњу на климатологију инсистирањем на неизвесности, понављајући сценарио који је дуванска индустрија много година успешно примењивала како би збунила јавност и одложила деловање. Служите се свим ненасилним тактикама које сматрате прикладним да привучете пажњу моћника. Размотрите мирне демонстрације и страствене говоре. Заузмите високоморалан став и подсећајте људе за шта се борите — за свет у коме свако дете и свака особа могу да напредују.

Додатна разматрања

Климатски покрет расте. Научни консензус је јасан: климатске промене су у току, примарно су изазване људским активностима и ако се не ставе под контролу имаће погубне последице по наше благостање, здравље и животе. Данашњи млади нараштаји имају највише да изгубе. Они су рођени у окриљу економије засноване на фосилним горивима, коју нису сами изградили, а која прети да им остави осиромашен и опасан свет, свет без богате разноврсности флоре и фауне, који су претходне генерације имале на располагању. Питање климатских промена је у суштини питање правде. Што пре сва предузећа, потрошачи и државе смање емисије, свима су нам веће шансе да успемо и утолико ће транзиција бити лакша.

Смањење емисија гасова с ефектом стаклене баште побољшаће јавно здравље и друштвено стање, што подразумева бољи квалитет воде и ваздуха, зеленије градове, обезбеђену енергију и храну, боље здравље, нове послове и већу отпорност. Ограничавање загревања на 1,5 °C, а не на 2 °C, спасило би више од 100 милиона људи од несташице воде и до 2 милијарде људи од опасних топлотних таласа, а бројне биљне и животињске врсте опасности од изумирања услед климатских промена. Акције за постизање ових климатских исхода вероватно би произвеле глобалну корист у вредности од преко 20 трилиона долара, ублажавајући притом светску економску неједнакост. Међувладин панел за климатске промене (IPCC) јасно ставља до знања да је таква промена „остварива у складу са законима физике и хемије“ и описује сценарије по којима је овај циљ могуће постићи савременим технологијама (<https://www.ipcc.ch/sr15/>).

Последице климатских промена неће бити једнолике. Велика је неправда то што ће они људи који су најмање допринели глобалном загревању највише трпети и имати на располагању најмање ресурса и инфраструктуре за прилагођавање. Најугроженији делови света су: Подсахарска Африка, Јужна и Југоисточна Азија, Латинска Америка, као и острвске државе у Пацифику и широм света. Многе земље у развоју се великим делом ослањају на секторе зависне од климе, попут пољопривреде, шумарства и туризма. Чак и у развијеним државама, сиромашни, пољопривредници и друго угрожено становништво сноси највећи терет климатских промена.

Свет се суочава с изазовом немерљивих размера. Срећно. Будућност зависи од вашег успеха.